《自宜兴归谒邹德久不遇》
宋代·李处权

客里仍惊奔，南走荆溪上。
系船楼前树，偶接丈人行。
兹惟天下士，抱负不可状。
而今年七十，面睟背益盎。
论文复把酒，十日共清访。
归家照眸子，炯炯觉神王。
朅来情所亲，邹子颇直谅。
斯文有能事，笔挟风雨壮。
今晨叩其门，不见动惆怅。
我希嵇叔夜，子慕陶元亮。
念子如清风，执热欲何往。
寇退子当返，子去我曷望。
何时芝兰室，重见玉色酿。
快意倾百杯，浇我舌本强。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。